SKRIFTLIG FORESPØRGSEL P-2064/00

af Luciana Sbarbati (ELDR) til Kommissionen

(16. juni 2000)

Om: Den rolle, som konsulentvirksomheder spiller i forbindelse med tilsynet med gennemførelsen af LIFE-Nature-programmet

Ifølge standardansøgningsformularen for projekter under LIFE-Nature, bistås Kommissionen af eksterne konsulentfirmaer i forbindelse med tilsynet med projekter og med kontrollen med ansøgningernes formelle og administrative korrekthed. Konsulentvirksomhederne kan ikke yde bistand til udformningen af projekter eller deltage i den institutionelle eller finansielle forberedelse af projekterne og skal give garantier for åbenhed og upartiskhed, for at de kan udføre deres arbejde ordentligt.

Kommissionen bedes oplyse:

- Hvilke krav skal en konsulentvirksomhed opfylde for at blive erklæret kompetent til at indgå en aftale om gennemførelse af LIFE-Nature-programmet?

- Hvilken rolle skal konsulentfirmaet spille i henhold til aftalebestemmelserne?

- Ligger det inden for konsulentfirmaets mandat at vurdere strategierne for og målene med foranstaltninger, der gennemføres som en del af projekterne?

- Hvilke omkostninger anses for rimelige i forbindelse med sådanne aftaler?

Kommissionen bedes også oplyse, om ledere af konsulentvirksomheder kan have kontakter med eller besætte strategiske stillinger i selskaber eller organer, som modtager støtte til LIFE-Nature-projekter?

Endelig bedes Kommissionen oplyse, hvad der vil blive gjort for at sikre, at principperne om lighed og åbenhed over for alle, som deltager i LIFE-Nature-programmet, respekteres?

Svar afgivet på Kommissionens vegne af Margot Wallström

(11. juli 2000)

De eksterne konsulenthold, der bistår Kommissionen i forbindelse med Life-Natur, udvælges på grundlag af et offentligt udbud. De kvalifikationer, de skal opfylde, vedrører bl.a. erhvervserfaring, videnskabelig kompetence, konsulentholdets sammensætning og sproglige færdigheder samt uafhængighed over for forslagsstillerne.

Alt efter kontrakten bistår et konsulentfirma Kommissionen med dennes kontakter med forslagsstillerne og myndighederne i forbindelse med forelæggelsen af ansøgninger om finansiel støtte. Det tilvejebringer om nødvendigt supplerende tekniske og videnskabelige oplysninger til støtte for vurderingen af de forelagte projekter. Det fører tilsyn med gennemførelsen af de enkelte projekter(analyse af de gennemførte foranstaltninger, teknisk rådgivning vedrørende de aktivitetsrapporter, som modtagerne udarbejder, en nøje kontrol to gange om året og, ved afslutningen af et projekt, en vurdering af projektresultaterne sammenlignet med målsætningerne). Konsulentfirmaet tjener også som kontaktled mellem Kommissionen, modtagerne, de nationale myndigheder og de lokale instanser og rådgiver modtagerne om udarbejdelsen af de dokumenter, der skal forelægges Kommissionen. Endelig tilskynder det til udveksling af erfaringer mellem de forskellige projekter.

Konsulentfirmaernes udtalelser stiles til Kommissionen, som træffer den endelige afgørelse om behandlingen af et projekt(betalinger, anmodning om yderligere oplysninger og revision af målsætningerne med et projekt). Udgifterne til konsulentfirmaer består hovedsageligt af personale- og rejse- og opholdsudgifter.

Konsulentfirmaerne og deres personale er strengt forpligtet til at være uafhængige af støttemodtagerne. De må ikke modtage nogen form for vederlag fra støttemodtagerne eller indtage en betydningsfuld stilling, heller ikke ulønnet, i ledelsen.

Kommissionen bestræber sig på at sikre ligebehandling af forslagsstillerne, så vidt de disponible menneskelige ressourcer tillader det. F.eks.: de informations- og uddannelsesarrangementer, der afholdes i medlemsstaterne, er åbne for alle; Kommissionen og konsulentfirmaerne besvarer ikke anmodninger om oplysninger om chancerne for eller kvaliteten af et projekt, der er under udarbejdelse; og de accepterer ikke indbydelser til at besøge et projektanlæg, før Kommissionen har truffet beslutning om medfinansiering af det pågældende projekt.